Il-Prim Ministru u Mexxej tal-Partit Laburista Joseph Muscat ippropona li l-elezzjonijiet tal-Kunsilli Lokali jibdew isiru mal-elezzjonijiet tal-Parlament Ewropew.  F’attività politika fin-Nadur, Dr Muscat qal li l-poplu xeba’ minn kampanja elettorali kull sena u jrid li l-politici jiffukaw fuq ħidmiethom u għalhekk qed iressaq għad-diskussjoni  din il-proposta li qal permezz tagħha jiġu ffrankati mal-miljun ewro f’kull elezzjoni. Il-Prim Ministru ħabbar ukoll li l-Gvern se jibni kampus tal-MCAST f’Għawdex. Il-Prim Ministru u Mexxej tal-Partit Laburista Joseph Muscat qal li r-riżultat tal-elezzjonijiet tal-Parlament Ewropew wera li dan mhux moviment ta’ darba jew ta’ kumbinazzjoni imma l-poplu kkonferma li l-pajjiż qed jinbidel u l-Pajjiż Laburista reġa kiteb l-istorja. Dr Muscat qal li l-poplu reġa kkonferma li l-għajta ta’ sena ilu “Malta Tagħna Lkoll” għadha hemm bi Gvern li qed jagħti cans lil kulħadd. Fost il-messaġġi li wassal l-elettorat, Dr Muscat stqarr li ta’ sodisfazzjon għalih kien Għawdex li kkonferma b’aktar saħħa d-direzzjoni li ta fl-elezzjoni ġenerali ta’ sena ilu meta l-Partit Labursita eleġġa 3 deputati Għawdxin. Żied li se jirreċiproka b’aktar xogħol f’Għawdex għall-Għawdxin. Ħabbar li biex jiffaċilita’ aktar il-ħajja tal-istudenti Għawdxin, fix-xhur li ġejjin se jibni kampus tal-MCAST f’Għawdex. Il-Prim Ministru stqarr li għalih ir-riżultat tas-Sibt tal-ġimgħa l-oħra hu diġa passat u d-dmir tal-Partit Labursita fil-Gvern hu li jkompli jaħdem. Quddiemnett f’din il-ħidma, qal Dr Muscat, hemm il-ħolqien tax-xogħol. Irrefera għall-aħħar statistika dwar il-qgħad li ħarġet il-Eurostat, li qal tikkonferma li għar-raba’ xahar konsekuttiv in-nies bla xogħol f’Malta naqsu. Spjega li l-għadd ta’ nies jirreġistraw hu anqas mill-aħħar xahar ta’ Gvern Nazzjonalista. Qal li min veru jrid jaħdem se jsib l-għajnuna tal-Gvern li qal se jibqa’ impenjat li joħloq aktar postijiet tax-xogħol. Il-Prim Ministru assigura li l-età tal-pensjoni mhix se tiżdied u qal li se jagħti inċentivi biex iħajjar aktar nies iġemmgħu. Dr Muscat qal li waħda mill-akbar ġlidiet ta’ Gvern Laburista se tkun il-prekarjat u ħabbar li dalwaqt se jitnieda pjan f’dan ir-rigward. Appella lill-Kap tal-Oppozizzjoni biex ibiddel l-istil ta’ politika negattiva li adotta. Għas-sejha tal-Kap tal-Oppozizzjoni biex il-poplu jħallilu tieqa mbexxqa, Dr Muscat qal li hu dejjjem ħabbat il-bieb biex jidħol għand il-familji u qal li mit-tieqa jgħaddi min irid jieħu xi ħaġa. Qal li l-Partit Laburista jiffaċċja lill-poplu għax ma jibżax mill-ġudizzju tiegħu.